**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 12.10.2017, ora 08.00 – 13.10.2017, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 13.10.2017, ora 7.00**

**RÂURI**

**Debitele au fost în general staţionare**, exceptând râurile din bazinul superior al Oltului, bazinul inferior al Ialomiței și râurile din Dobrogea, unde au fost în scădere.

Debitele se situează în general la valori cuprinse între 30-90% din mediile multianuale lunare, mai mari (în jurul şi peste mediile lunare) pe râurile din bazinele hidrografice: Bârzava, Prahova, Buzău, Putna, Râmnicu Sărat, pe cursurile superioare ale Vișeului și Crișului Negru, pe cursul inferior al Ialomiţei și pe râurile din Dobrogea şi mai mici (sub 30% din normalele lunare) pe râurile din bazinele Bârladului şi Jijiei, precum şi pe unii afluenţi ai Mureşului inferior, Oltului superior și Argeșului superior.

**Nivelurile** pe râuri la staţiile hidrometrice **se situează sub** **COTELE DE ATENŢIE**.

**Debitele vor fi în general staţionare.**

Sunt posibile creşteri izolate de niveluri şi debite pe unele râuri mici din zonele de deal şi de munte din nordul țării din cauza precipitaţiilor slabe cantitativ prognozate.

**Nivelurile** pe râuri la staţiile hidrometrice **se vor situa sub** **COTELE DE ATENŢIE**.

**DUNĂRE**

**Debitul la intrarea în ţară** (secţiunea Baziaş) în intervalul 12–13.10.2017 **a fost staţionar, având valoarea de 3400 m3/s**, sub media multianuală a lunii **octombrie (3850 m3/s).**

În aval de Porţile de Fier debitele au fost în scădere, exceptând staţia hidrometrică Gruia, unde au fost în creştere.

**Debitul la intrarea în ţară** (secţiunea Baziaş) **va fi în creştere (3500 m3/s).**

În aval de Porţile de Fier debitele vor fi în creştere pe sectorul Gruia – Calafat şi în scădere pe sectorul Bechet – Tulcea.

**2.** **Situaţia meteorologică în intervalul 12.10.2017, ora 08.00 –13.10.2017, ora 06.00**

**În ţară,** vremea a devenit ușor mai caldă decât în mod normal la această dată, în cea mai mare parte a teritoriului. Cerul a fost variabil, cu înnorări temporare în regiunile nordice, centrale și nord-estice. Cu totul izolat a plouat slab în Maramureș, nord-estul Transilvaniei, în nordul Moldovei și în Carpații Orientali. Vântul a suflat slab și moderat, cu unele intensificări pe crestele montane. Stratul de zăpadă s-a menținut la înălțimi mari în Carpații Meridionali și de Curbură și măsura, pe platformele stațiilor meteorologice, până la 55 cm la Vârful Omu. Temperaturile maxime au fost cuprinse între 16 grade la Toplița și 25 de grade la Calafat, Băile Herculane și Drobeta-Turnu Severin. La ora 06.00 se înregistrau valori termice cuprinse între 1 grad la Întorsura Buzăului și 16 grade la Drobeta Turnu Severin. Izolat, dimineața, în depresiuni a fost ceață.

**La Bucureşti** vremea a fost predominant frumoasă și ușor mai caldă decât în mod normal la această dată. Cerul a prezentat înnorări în primele ore ale intervalului, apoi s-a înseninat. Vântul a suflat slab și moderat. Temperatura maximă a fost de 21 de grade la Afumați și de 22 de grade la Filaret și Băneasa. La ora 06.00 se înregistrau 5 grade la Băneasa, 8 grade la Afumați și 9 grade la Filaret.

**3. Prognoza meteorologică în intervalul 13.10.2017, ora 8.00 – 14.10.2017, ora 08.00**

**În ţară,** vremea se va menține caldă în sud și sud-est, dar în restul teritoriului se va răci ușor față de ziua precedentă. Cerul va fi variabil, cu înnorări temporare în Maramureș, Transilvania, Moldova, Dobrogea și în nordul Munteniei, unde izolat se vor semnala ploi slabe de scurtă durată. În nordul Carpaților Orientali, la peste 1800 m, trecător vor fi posibile precipitații mixte. Vântul va avea intensificări cu precădere în sud-vest, centru și nord-est, iar în zona montană înaltă, mai ales a Carpaților Meridionali, va sufla tare. Temperaturile maxime se vor încadra între 15 și 25 de grade, cu cele mai ridicate valori în Lunca Dunării, iar cele minime vor fi cuprinse între 3 grade în depresiuni și 12 grade pe litoral.

**La Bucureşti,** vremea va fi caldă pentru această dată. Cerul va fi variabil, cu unele înnorări în cursul nopții. Vântul va sufla slab și moderat. Temperatura maximă se va situa în jurul valorii de 23 de grade, iar cea minimă va fi de 7...9 grade.

**4.** I**nformare nivometeorologică valabilă pentru masivele Bucegi şi Făgăraş (versantul nordic) emisă pentru perioada 12.10.2017, ora 20.00 – 16.10.2017, ora 20.00**

În data de 12.10.2017, la ora 15, stratul de zăpadă măsura pe platformele staţiilor meteorologice: 56 cm la Vf.Omu şi 23 cm la Bâlea-Lac, stratul fiind deja topit sub 1800 m. În zona înaltă din Bucegi s-au semnalat avalanşe de zăpadă proaspătă. În zonele adăpostite sunt prezente depozite mai însemnate. În intervalul următor vremea va fi relativ caldă pentru această perioadă. Cerul va fi variabil, temporar noros în cursul zilei de vineri, când trecător se vor mai semnala ploi slabe. Vântul va sufla în general moderat cu intensificări care vor atinge şi depăşi la rafală 70-80 km/h în zonele înalte pe întreaga perioadă.

**Stabilitatea şi evoluţia stratului de zăpadă:**

Vremea caldă şi temperaturile permanent pozitive care vor urma vor accelera umezirea şi topirea în continuare a stratului de zăpadă de la peste 1800 m.

**La peste 2000 m**, stratul de zăpadă este în mare parte stabilizat, dar, pe pantele înclinate, în special unde sunt create acumulări mai mari de zăpadă, vor fi posibile declanşări de avalanşe de mici dimensiuni, atât spontan prin topire, cât şi la supraîncărcări mari.

***II. CALITATEA APELOR***

**Pe râurile interioare**

**S.G.A. Mureș** revine cu informații desprepoluarea râului Mureș în aval de podul rutier din localitatea Glodeni, din data de 11.10.2017, manifestată printr-o culoare brun-roșcată a apei. Poluarea s-a produs din cauza evacuării în râu cu un debit de cca 5 l/s a apelor uzate cu grad mare de încărcare cu materii în suspensie din decantorul colmatat al stației de sortare-spălare a S.C. Ruttrans S.R.L. Nu s-a înregistrat mortalitate piscicolă. S-a intervenit pentru stoparea imediată a evacuării prin oprirea activității stației, iar turbiditatea apei râului a început să scadă.

**S.G.A. Iași** informează că la data de 12.10.2017, la ora 15.48, a fost semnalată o posibilă poluare cu detergenți a râului Prut în zona prizei Tutora, jud. Iași, manifestată sub formă de spumă la suprafața apei. Personalul A.B.A. Prut și S.G.A. Iași s-a deplasat la fața locului pentru investigații și a prelevat probe de apă din 4 puncte. Se va reveni cu informații.

**A.B.A. Siret Bacău** informează că, în urma unei sesizări primite la S.G.A. Suceava la data de 12.10.2017, la ora 22.15, privind modificarea aspectului apei râului Bistrița (culoare roșie) în zona comunei Dorna Arini, jud. Suceava, la fața locului s-au deplasat reprezentanții S.G.A. Suceava pentru investigații și pentru prelevare de probe de apă. Se va reveni cu informații.

Pe fluviul Dunărea și pe Marea Neagră nu au fost semnalate evenimente deosebite.

***III. CALITATEA MEDIULUI***

**1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în data de 11.10.2017 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană, cu valoarea limită zilnică de 50 µg/mc.

**2. În domeniul solului şi vegetaţiei**

**G.N.M.-C.J. Olt** informează că la data de 12.10.2017, la ora 19.52, s-a produs un accident rutier pe DN 65, la km 33+700, în zona Pădurea Sarului, în urma căruia s-a răsturnat o autocisternă (aparținând S.C. Aguaki Trans S.R.L. Boldești-Scăeni) care transporta noroi de foraj de la O.M.V. Drilling Supervisor Turburea către S.C. Ecomed Eastern Europe S.R.L. Pitești. Accidentul a avut ca efect deversarea pe carosabil a cca 1 mc noroi de foraj. Echipajele I.S.U. Olt au repus cisterna pe roți și au îndepărtat fluidul scurs cu apă, pe care au dirijat-o către rigola betonată a drumului, unde stagnează pe o lungime de cca 50 m, urmând să fie vidanjată de o echipă de decontaminare.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.